b'\n_START_ARTICLE_\nMrtvi\xc4\x8dni spreletavec\n_START_SECTION_\nOpis\n_START_PARAGRAPH_\nJe lahko prepoznaven s \xc5\xa1irokim telesom in mo\xc4\x8dno kijasto zadebeljenim zadkom, kar mu daje zavaljen videz. Odrasli dose\xc5\xbeejo 33 do 37 mm v dol\xc5\xbeino. Samci imajo sinjemodro obarvan \xc2\xbbpas\xc2\xab\xc2\xa0(o\xc5\xbeji del zadka) in belo zgornjo ploskev pterostigem, svetel je tudi \xc2\xbbobraz\xc2\xab. Zadek med po\xc4\x8divanjem pogosto molijo kvi\xc5\xa1ku. Samice in pravkar izlegli samci imajo namesto tega rumene lise na \xc4\x8drni podlagi, ki so dovolj velike, da se na hrbtni strani zadka stikajo, a so lo\xc4\x8dene od manj\xc5\xa1ih bo\xc4\x8dnih._NEWLINE_Li\xc4\x8dinke imajo po telesu dolge in mo\xc4\x8dne trne, ki plenilcem ote\xc5\xbeujejo napad, zato so sposobne pre\xc5\xbeiveti v vodah, bogatih z ribami.\n_START_SECTION_\nHabitat in raz\xc5\xa1irjenost\n_START_PARAGRAPH_\nRazmno\xc5\xbeuje se v jezerih in mo\xc4\x8dvirjih, vsaj en meter globokih in bogatih s hranili ter bujno podvodno zarastjo, ustreza pa mu tudi plavajo\xc4\x8de rastje, kot je beli lokvanj, na kateremu po\xc4\x8divajo odrasli. Ve\xc4\x8dina nahajali\xc5\xa1\xc4\x8d je v ni\xc5\xbeinah. Najmo\xc4\x8dnej\xc5\xa1e evropske populacije \xc5\xbeivijo na severu Francije in v pasu od severovzhodne Nem\xc4\x8dije do Baltskih dr\xc5\xbeav in ju\xc5\xbene Skandinavije ter Finske. Ju\xc5\xbeneje je prisotna le lokalno na obronkih Alp in v Panonski ni\xc5\xbeini do pore\xc4\x8dij Donave, Tise in Drave. Iz azijskega dela obmo\xc4\x8dja raz\xc5\xa1irjenosti je znanih le nekaj deset najdb._NEWLINE_V drugi polovici 20. stoletja je populacija mo\xc4\x8dno upadla in mrtvi\xc4\x8dni spreletavec je lokalno izumrl v ve\xc4\x8d evropskih dr\xc5\xbeavah zaradi evtrofikacije in intenzivnega upravljanja z vodami. Zdaj se kakovost vod izbolj\xc5\xa1uje, zato vrsta od za\xc4\x8detka 21. stoletja do\xc5\xbeivlja ponoven razmah in \xc5\xa1irjenje areala proti zahodu. Zaradi ranljivosti je uvr\xc5\xa1\xc4\x8dena v Dodatek 4 evropske Direktive o habitatih._NEWLINE_V Sloveniji, ki le\xc5\xbei na jugozahodnem robu areala, uspeva samo v nekaj mrtvicah in opu\xc5\xa1\xc4\x8denih gramoznicah v Pomurju. Na Rde\xc4\x8di seznam ka\xc4\x8djih pastirjev iz Pravilnika o uvrstitvi ogro\xc5\xbeenih rastlinskih in \xc5\xbeivalskih vrst v rde\xc4\x8di seznam je mrtvi\xc4\x8dni spreletavec uvr\xc5\xa1\xc4\x8den kot prizadeta vrsta.'